Aleksej Navalnyjs kiste er senket i jorden
Aleksej Navalnyj ble begravet fredag. Store folkemengder møtte opp for å ta farvel med den russiske opposisjonspolitikeren. Minst 130 er arrestert i forbindelse med markeringer knyttet til begravelsen. Begravelsen begynte klokken 12 norsk tid i bydelen Marjino sørøst i Moskva. Etter kirkeseremonien skulle Navalnyj gravlegges på Borisovskoje-kirkegården i nærheten. Kl. 14 meldte BBC at kisten var senket ned i jorden. Frank Sinatras «My Way» spilte i bakgrunnen, etterfulgt av soundtracket til filmen Terminator 2. Det var Navalnyjs favorittfilm, ifølge hans talsperson, Kira Jarmysj. – Du var ikke redd, og det er ikke vi heller Aleksej Navalnyj døde 16. februar i en fangeleir i Sibir. Han ble 47 år gammel. Fredag hadde store folkemengder møtt opp for å si farvel med Putin-kritikeren.  Ifølge nyhetsbyrået AFP skal tusenvis av mennesker ha samlet seg rundt kirken. Novaya Gazeta skriver at køen var nesten to kilometer lang. Mange hadde med seg blomster og lys. Idet kisten ble båret inn i kirken, ropte folkehavet navnet hans i kor. – Du var ikke redd, og det er ikke vi heller, ropte de. Det var et høyt antall politi og opprørspoliti i området. Rundt kirken var det satt opp sperringer. Kreml uttalte fredag at samlinger for Navalnyj som ikke er forhåndsgodkjente, er ulovlige, ifølge Reuters. Menneskerettsorganisasjonen OVD-Info melder at minst 130 personer er arrestert i forbindelse med demonstrasjoner knyttet til begravelsen landet over. Organisasjonen publiserte en liste med navn på mennesker som var bekreftet arrestert, men sier også at det egentlige antallet kan være enda høyere. De siste ukene er mange hundre mennesker pågrepet for å ha uttrykt støtte til opposisjonspolitikeren. Enken deltok ikke Navalnyjs kone, Julia Navalnaja, uttrykte tidligere denne uken bekymring for at det ville bli uro eller arrestasjoner under begravelsen. – Jeg vet ikke om begravelsen blir fredelig, eller om politiet vil arrestere dem som kommer for å ta farvel med mannen min, sa hun til EU-parlamentet onsdag. Navalnaja og hennes to barn bor i utlandet og reiste ikke til Russland for å delta i begravelsen, av frykt for represalier fra de russiske myndighetene. I et innlegg på X fredag takket hun ektemannen for 26 «absolutt lykkelige» år. – Jeg vet ikke hvordan jeg skal leve uten deg, men jeg skal prøve slik at du – der oppe – ville vært glad og stolt over meg, skrev hun. I Norge la mange ned blomster ved den russiske ambassaden i Oslo, melder NTB. Blant dem som hedret Navalnyj er Den norske Helsingforskomité, Amnesty Norge og Natur og Ungdom.
Aleksej Navalnyj ble begravet i Moskva i dag. Tusenvis skal ha samlet seg rundt kirken for å ta farvel.  Navalnyj døde 16. februar i en fangeleir i Sibir, 47 år gammel.